**Dôvodová správa**

**Všeobecná časť**

 Predkladaný návrh zákona rieši najmä dva technické okruhy problémov, ktoré sú spojené s vykonávaním verejného zdravotného poistenia. Novela je zameraná na technické upresnenia niektorých ustanovení zákona, ktorým sa zavádzajú nové inštitúty – inštitút platenia preddavkov na poistné a inštitút ročného zúčtovania poistného.

 Návrh zákona technicky bližšie špecifikuje určité okruhy osôb, ktoré boli a aj sú poistencami štátu. Sú to osoby, ktoré sú zamestnané, avšak nemajú žiadny príjem (napr. ženy na materskej dovolenke). Táto zmena však nebude mať dopad na štátny rozpočet, pretože táto skutočnosť bola už zohľadnená v rámci schváleného zákona o zdravotnom poistení, t.j. návrh rozpočtu verejnej správy na roky 2005 až 2007 uvažuje s týmito osobami ako s poistencami štátu.

 Návrh zákona ďalej technicky upresňuje ustanovenia upravujúce preddavky na poistné a ročné zúčtovanie poistného. Vzhľadom na to, že ide o novo zavedené inštitúty, je potrebné bližšie špecifikovať určité hraničné prípady, ktorými sú najmä súbeh viacerých príjmov, súbeh samostatnej zárobkovej činnosti a zamestnania a jednoznačná úprava vymeriavacích základov jednotlivých platiteľov poistného.

 Návrh zákona nezakladá zvýšené nároky na štátny rozpočet, nemá vplyv na rozpočet obcí a vyšších územných celkov a nemá vplyv na zamestnanosť a životné prostredie. Presnejšia klasifikácia určitých hraničných prípadov nemá dopad na štátny rozpočet, lebo pri modelovaní príjmov a výdavkov rozpočtu verejnej správy na roky 2005 až 2007 sa vychádzalo z predpokladu, že za tieto skupiny poistencov platí poistné štát.

Návrh zákona je v súlade s Ústavou Slovenskej republiky, zákonmi a medzinárodnými zmluvami a inými medzinárodnými dokumentmi, ktorými je Slovenská republika viazaná.

Doložka zlučiteľnosti

**návrhu zákona**

 **s právom Európskych spoločenstiev a s právom Európskej únie**

**1. Navrhovateľ zákona:** vláda Slovenskej republiky

**2.** **Názov návrhu zákona:** Návrh zákona, ktorým sa mení a dopĺňa zákon č.580/2004 Z. z. o zdravotnom poistení a o zmene zákona č. 95/2002 Z. z. o poisťovníctve a o zmene a doplnení niektorých zákonov

**3.** **Záväzky Slovenskej republiky vo vzťahu k Európskym spoločenstvám a Európskej únii:**

a) problematika návrhu zákona podľa článku 70 Európskej dohody o pridružení uzatvorenej medzi Európskym spoločenstvom a ich členskými štátmi na jednej strane a Slovenskou republikou na druhej strane nepatrí medzi oblasti zahrnuté na zbližovanie práva,

b)  NPPA, Partnerstva pre vstup, Bielej knihy a screeningu  vyplýva požiadavka na inštitucionálne zabezpečenie efektívnej koordinácie systému sociálneho zabezpečenia, zriadiť samostatný (styčný orgán), ktorý bude zabezpečovať preplácanie vecných dávok.

1. **Problematika návrhu zákona je upravená**

a) v primárnom práve

v čl. 42 a v čl. 152 Zmluvy a založení Európskeho spoločenstva v amsterdamskom znení, podľa ktorého činnosť Spoločenstva v oblasti zdravotníctva plne rešpektuje zodpovednosť členských štátov za organizáciu zdravotníctva a poskytovanie zdravotníckych služieb a zdravotnej starostlivosti,

b) v sekundárnom práve

1. v nariadení Rady (EHS) č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva v znení neskorších predpisov,

2. v nariadení Rady (EHS) č. 574/1972, ktorým sa ustanovuje postup na vykonávanie nariadenia Rady (EHS) č. 1408/71 o uplatňovaní systémov sociálneho zabezpečenia na zamestnané osoby, samostatne zárobkovo činné osoby a členov ich rodín pohybujúcich sa v rámci spoločenstva v znení neskorších predpisov.

**5. Stupeň zlučiteľnosti návrhu zákona s právom Európskych spoločenstiev:** bezpredmetné

**6. Gestor:** bezpredmetné

1. **Účasť expertov pri príprave návrhu zákona:** nebola

**Doložka finančných, ekonomických a environmentálnych vplyvov**

**a vplyvov na zamestnanosť**

Návrh zákona nezakladá zvýšené nároky na verejné financie.

Návrh zákona nemá dodatočný finančný dopad na obyvateľov a hospodárenie podnikateľskej sféry.

Návrh zákona nemá dopad na životné prostredie.

Návrh zákona nemá vplyv na zamestnanosť.

**Osobitná časť**

**K článku I**

**K bodu 1**

 Vypúšťa sa úprava, podľa ktorej v štátoch Európskej únie sa poskytuje zdravotná starostlivosť podľa osobitných predpisov, teda podľa koordinačných pravidiel ustanovených v nariadení Rady (EHS) č. 1408/71 o uplatňovaní systémov sociálneho zabezpečenia na zamestnancov, samostatne zárobkovo činné osoby a  ich rodinných príslušníkov, ktorí sa pohybujú v rámci spoločenstva. V prípade vyslania na liečenie so súhlasom príslušnej zdravotnej poisťovne len na základe koordinačných pravidiel, vydaním formulára E 112, poistenec v členskom štáte by musel uhrádzať spoluúčasť sám.

 Národná legislatíva môže ustanoviť výhodnejšie podmienky ako sú ustanovené v citovanom nariadení. Navrhovaná právna úprava umožňuje v prípade vyslania poistenca na liečenie do cudziny úhradu všetkých nákladov na zdravotnú starostlivosť v súvislosti s takýmto liečením v cudzine za ustanovených podmienok.

**K bodu 2**

Upresňuje sa podmienka platenia poistného pre poistenca, ktorý nie je zamestnancom alebo samostatne zárobkovo činnou osobou.

**K bodu 3**

Dopĺňa sa definícia samostatne zárobkovo činnej osoby o konateľa spoločnosti s ručením obmedzeným.

**K bodu 4**

 Definuje sa zamestnávateľ v nadväznosti na poistencov uvedených v § 11 ods. 3 písm. d), ktorí sú na účely zákona zamestnancami (zosúladenie so zákonom č. 461/2003 Z. z. o sociálnom poistení v znení neskorších predpisov).

**K bodu 5**

 Definuje sa zamestnávateľ v nadväznosti na poistencov uvedených v § 11 ods. 3 písm. j), ktorí sú na účely zákona zamestnancami (zosúladenie so zákonom č. 461/2003 Z. z. o sociálnom poistení v znení neskorších predpisov).

**K bodu 6**

Upresňuje sa okruh poistencov, za ktorých platí poistné štát a to tak, aby jednoznačne vyjadroval, že poistencami štátu sú aj zamestnanci, ktorí nemajú príjem zo závislej činnosti (napr. ženy na materskej dovolenke).

**K bodu 7**

 Upresnenie sadzby poistného, ak platiteľom poistného je osoba so zdravotným postihnutím - zníženie sadzby poistného pre osoby so zdravotným postihnutím vyplýva z potreby zachovania pomeru percentuálnej sadzby poistného 4:10 z dôvodu jednoznačnosti zavedeného ročného zúčtovania. Súčasný pomer 4:5 by skomplikoval ročné zúčtovanie.

**K bodu 8**

 Upresnenie sadzby poistného, ak platiteľom poistného je osoba so zdravotným postihnutím – zníženie sadzby poistného pre osoby so zdravotným postihnutím vyplýva z potreby zachovania pomeru percentuálnej sadzby poistného 4:10 z dôvodu jednoznačnosti zavedeného ročného zúčtovania. Súčasný pomer 4:5 by skomplikoval ročné zúčtovanie.

**K bodu 9**

Legislatívno-technická úprava v nadväznosti na nové znenie § 14.

**K bodu 10**

Upresnenie ustanovenia v záujme jeho jednoznačnosti.

**K bodu 11**

Zosúladenie so zákonom č. 461/2003 Z. z. o sociálnom poistení (jeho poslednou novelou predloženou na rokovanie NR SR). Podľa § 13 ods. 4 písm. d) sa odmena za pracovnú pohotovosť do vymeriavacieho základu nezapočítava.

**K bodu 12**

Ustanovuje sa vymeriavací základ pre osoby vo výkone väzby a vo výkone trestu odňatia slobody, ktoré sú podľa § 11 ods. 3 písm. j) pre účely tohto zákona zamestnancami.

**K bodu 13**

Upresnenie ustanovenia - zosúladenie so zákonom č. 461/2003 Z. z. o sociálnom poistení (jeho poslednou novelou predloženou na rokovanie NR SR).

**K bodom 14 až 16**

 Upresňuje sa úprava vymeriavacieho základu, a to aj vo väzbe na zákon č. 461/2003 Z. z. o sociálnom poistení v znení neskorších predpisov). V záujme jednoznačnosti sa upresňuje vymeriavací základ samostatne zárobkovo činnej osoby, poistenca, ktorý má iné príjmy, ako príjmy zo zamestnaneckého pomeru alebo zo samostatnej zárobkovej činnosti a dáva ho do súladu s ostatnými ustanoveniami zákona. Vymeriavací základ (minimálny a maximálny) sa upresňuje tak, aby ohraničenie platilo i pre platiteľov, ktorí neboli platiteľmi poistného počas celého rozhodujúceho obdobia. Vymeriavací základ zamestnávateľa je pri súbehu platiteľov len pomerný.

**K bodu 17**

 Upresňuje sa znenie § 14 v nadväznosti na úpravu vymeriavacieho základu v bodoch 14 až 16.

**K bodu 18**

 Upresňuje sa platenie preddavkov na poistné pre všetkých platiteľov poistného.

**K bodu 19**

 Ustanovením sa riešia prípady platenia poistného, ak samostatne zárobkovo činná osoba nevykonávala činnosť v ustanovenom období. Výšku preddavkov si v takom prípade určí samotný platiteľ poistného. Aj v takomto prípade však platí najnižšia a najvyššia výška preddavku na poistné.

**K bodu 20**

 Výška preddavkov na poistné sa upresňuje a to aj so zohľadnením novej sadzby poistného pre osoby so zdravotným postihnutím.

**K bodu 21**

 Upúšťa sa od povinnosti odviesť preddavok na poistné v prípadoch, ak by transakčné náklady predstavovali nadmerný podiel na odvádzanej sume.

**K bodu 22**

 Splatnosť preddavku v prípade, ak nie je určený deň výplaty príjmov zamestnancov sa zosúlaďuje s analogickým ustanovením zákona o sociálnom poistení (t.j. posledný deň nasledujúceho kalendárneho mesiaca).

**K bodu 23**

 Legislatívno-technická úprava v nadväznosti na bod 28.

**K bodu 24**

 Navrhuje sa, aby úrokom z omeškania podliehal nielen preddavok na poistné nezaplatený včas, ale rovnako aj nedoplatok.

**K bodu 25**

 V nadväznosti na navrhovanú úpravu v bode 24 sa upravuje aj výpočet úroku z omeškania.

**K bodu 26**

 Ustanovenie umožňuje jednoznačné vymedzenie nedoplatkov alebo preplatkov na poistnom medzi jednotlivých platiteľov poistného na základe ročného zúčtovania.

**K bodu 27**

 Navrhuje sa rozšíriť splnomocňovacie ustanovenie aj na úpravu podrobností o platení preddavkov na poistné.

**K bodu 28**

 Dopĺňa sa oznamovacia povinnosť poistenca, ktorá je významná z hľadiska kontroly platenia poistného. Ide o oznamovaciu povinnosť poistenca voči zdravotnej poisťovni pri podávaní daňového priznania v súvislosti s príjmami podliehajúcimi dani z príjmov a nepochádzajúcimi zo závislej činnosti alebo zo samostatnej zárobkovej činnosti.

**K bodu 29**

Upresňuje sa nositeľ povinností.

**K bodu 30**

 Legislatívno-technická úprava v nadväznosti na bod 28.

**K bodu 31**

Navrhovaným ustanovením sa rieši prerozdeľovanie poistného v prípade, ak nedošlo k nahláseniu poistného v príslušnom kalendárnom mesiaci.

**K bodu 32**

Upresňujú sa ustanovenia vo vzťahu k indexu rizika nákladov.

**K bodu 33**

 Dopĺňajú sa prechodné ustanovenia vo vzťahu k prerozdeleniu poistného za posledný štvrťrok 2004 a k prvému vykonaniu ročného zúčtovania.

**K článku II**

Dátum účinnosti sa navrhuje v nadväznosti na návrh na skrátené legislatívne konanie.

V Bratislave 10. novembra 2004

**Mikuláš D z u r i n d a , v.r.**

predseda vlády

Slovenskej republiky

**Rudolf Z a j a c , v.r.**

minister zdravotníctva

Slovenskej republiky